Läti peaminister Māris Kučinskis (Roheliste ja Talurahva Liit) väljendas kolmapäeval lootust, et pärast oktoobrikuiseid seimivalimisi saavad läbi ka poliitilised vaidlused.

Kučinskis ei välistanud samas erakorraliste valimiste korraldamist, kui võimuliidu moodustamine peaks 6. oktoobri valimiste järel ebaõnnestuma.

Peaminister usub, et Roheliste ja Talurahva Liit, Rahvuslaste Ühendus ja Ühtsus moodustavad järgmise koalitsiooni tuumiku. Kui need kolm erakonda ei saa võimuliidu moodustamiseks kokku piisavat rahvasaadikute arvu, siis tuleb kaaluda koostööd teiste erakondadega. Samas välistas Kučinskis koalitsiooni moodustamise Koosmeelega.

"Olukord on pärast valimisi muidugi ohtlik ja ma ei ole üks nendest, kes välistab erakorralised valimised, kui valitsuse moodustamine osutub võimatuks. Ma loodan, et kõik poliitilised vaidlused lahendatakse, nii et võib hakata rääkima sellest, mida tuleb tegema hakata," ütles valitsusjuht.

Kučinskis ütles, et kui talle pakutakse taas peaministri ametikohta, siis ta ei hakka esimese asjana ministreid ametisse määrama, vaid lepib kõigepealt kokku kriteeriumis, mille alusel erakonnad valitsusega võivad liituda.